Գագիկ Հարությունյան (նորաձևության լուսանկարիչ)

Գագիկ Հարությունյան (հունվարի 27, 1984 թ., Երևան, ՀԽՍՀ), նորաձևության հայ լուսանկարիչ։

Կենսագրություն 

Գագիկ Հարությունյանը ծնվել է 1984 թվականի հունվարի 27-ին Երևանում,հայի ընտանիքում։ Սովորել է Հայաստանի պետական ճարտարագիտական համալսարանի հաշվողական մեքենաներ բաժնում։

Ունի երաժշտական կրթություն, տիրապետում է մի շարք գործիքների, հեղինակում է երաժշտություն էմբիենտ, դիփ հաուս, լոնջ ոճերով։

Աշխատանքային գործունեություն 

Գագիկ Հարությունյանը թեև հիմնականում լուսանկարում է նորաձևության թեմայով, նրա աշխատանքների շարքում կարելի է գտնել նաև դիմանկարներ և բնապատկերներ։ Հեղինակը գլխավորապես ստեղծում է սև և սպիտակ լուսանկարներ՝ պատճառաբանելով, որ այդ կերպ նկարում է մարդկանց հոգիները։ Մոդելների հետ աշխատելիս լուսանկարչի համար սկզբունքային է, որ նրանք լինեն առանց դիմահարդարման։ Կողմնակից չէ նաև նկարները մշակելու ժամանակ մեծ փոփոխությունների՝ նշելով, որ յուրաքանչյուր լուսանկար ունի իր պատմությունն ու երաժշտությունը։

Իր գործունեության մասին Հարությունյանը նշում է․ «Լուսանկարչությունը տեսնելու հնարավորություն է։ Կարծում եմ՝ դա հնարավորություն է տալիս տեսնել այն, ինչ ուրիշները չեն տեսնում։ Լուսանկարչությունն իմ ներշնչանքն է, ես ապրում եմ դրանով»։ - Գագիկ Հարությունյան

Գագիկ Հարությունյանի լուսանկարներն առաջին անգամ տպագրվել են 2013 թվականին «EL Style» ամսագրում։ Նրա աշխատանքները տպագրվել են նաև «Luxury», «Design Deluxe» և այլ ամսագրերում։ Լուսանկարիչը համագործակցել է Հայաստանում նորաձևության և գեղեցկության առաջատար տների հետ՝ ստեղծելով կերպարներ «Nikolyan Fashion», «Harmony Yerevan», «Shadoyan Fashion», «Kivera Naynomis», «Oriflame Armenia» ապրանքանիշերի համար։ Համագործակցել է Հայաստանում հայտնի մոդելների, դերասանների, երգչուհիների հետ։

Լուսանկարների ցուցադրություն 
Գագիկ Հարությունյանի աշխատանքները ցուցադրվել են եվրոպական մի շարք երկրների պատկերասրահներում։ 2012 թվականին մասնակցել է «Vogue Italia»-ի կողմից կազմակերպված «A Glimpse at Photo Vogue - 101 Photographers/101 Pictures» ցուցահանդեսին։ Նրա լուսանկարները ներկայացվել են «Corso Como Milan 2012 - Carla Sozzani Gallery»-ում (Իտալիա)։ Նույն տարի Գագիկ Հարությունյանը մասնակցել է նաև «Gallery Sakura»-ի կազմակերպած «Exhibition of 60 photographic artists Paris 2012» ցուցահանդեսին։ Լուսանկարը ներկայացվել է «Bercy Village Gallery»-ում և «Gallery Sakura»-ում (Ֆրանսիա)։

Գագիկ Հարությունյանի լուսանկարներից մեկը՝ «Պողոտան», «Vogue Italia» խմբագրության կողմից համեմատվել է մի շարք հռչակավոր ֆիլմերի՝ «Blade Runner»-ի, «Brazil»-ի, «Metropolis»-ի, «The Day After Tomorrow»-ի և «Fuga da New York»-ի հետ։

Լուսանկարիչը համագործակցում է «Galerie Sakura» պատկերասրահի հետ, որը նրա աշխատանքների ցուցահանդես-վաճառքներ է կազմակերպում եվրոպական մի շարք պատկերասրահներում։

«Harutyunyan Gallery» 
2021 թվականին Գագիկ Հարությունյանը հիմնադրել է «Harutyunyan Gallery» ապրանքանիշը, ստեղծվել է www.gagikharutyunyan.net կայքը։ Վերջինս ներկայացնում է լուսանկարչի ստեղծած արվեստի գործերը՝ հնարավորություն տալով ձեռք բերել դրանք։

Ծանոթագրություններ

Արտաքին հղումներ 

 Գագիկ Հարությունյանի պաշտոնական կայքը
 Էջը Ֆեյսբուքում
 Էջը Ինստագրամում

Հայ լուսանկարիչներ